
67ο ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ // 5 -15/11/2026

Παρουσίαση πρότζεκτ στο Crossroads Co-production Forum 

Η παρουσίαση των κινηματογραφικών σχεδίων του φετινού Crossroads Co-production Forum πραγματοποιήθηκε τη Δευτέρα 9 Νοεμβρίου στην αίθουσα Φρίντα Λιάππα στο πλαίσιο της Αγοράς του 67ου Φεστιβάλ Κινηματογράφου Θεσσαλονίκης, δίνοντας την ευκαιρία σε δημιουργούς και επαγγελματίες της κινηματογραφικής βιομηχανίας να συναντηθούν, να ανταλλάξουν ιδέες και να αναζητήσουν νέες συνεργασίες.
Καλωσορίζοντας τους παρευρισκόμενους, ο επικεφαλής της Αγοράς Θάνος Σταυρόπουλος εξέφρασε τη χαρά του για τη συμμετοχή τόσο γνώριμων προσώπων, όσο και νέων επαγγελματιών στην Αγορά. «Σας ευχαριστούμε που βρίσκεστε μαζί μας φέτος για να ανακαλύψετε νέα, συναρπαστικά κινηματογραφικά σχέδια, να βρείτε νέους συνεργάτες και συναδέλφους, αλλά πάνω απ’ όλα να κάνετε νέους φίλους», ανέφερε, δίνοντας το στίγμα της φετινής διοργάνωσης.
Στη συνέχεια, τον λόγο πήρε ο Καλλιτεχνικός Διευθυντής του Φεστιβάλ Κινηματογράφου Θεσσαλονίκης, Ορέστης Ανδρεαδάκης, ο οποίος, με χιουμοριστική διάθεση, αναφέρθηκε στις προκλήσεις της αναζήτησης των κατάλληλων συνεργατών στον κινηματογράφο. «Κάποιοι από εσάς αναζητάτε ένα νέο σενάριο, ένα καλό σενάριο, το κατάλληλο κινηματογραφικό σχέδιο, ενώ άλλοι αναζητάτε τον κατάλληλο παραγωγό. Επιτρέψτε μου, όμως, να σας πω κάτι. Έχω έναν γιο δύο ετών και μπορώ να σας διαβεβαιώσω ότι είναι πολύ πιο εύκολο να βρείτε το κατάλληλο σενάριο, το κατάλληλο σχέδιο ή τον κατάλληλο παραγωγό από το να βρείτε την κατάλληλη νταντά. Γι’ αυτό, συνεχίστε να ψάχνετε!», δήλωσε.
Παίρνοντας ξανά τον λόγο, ο Θάνος Σταυρόπουλος καλωσόρισε τον φετινό ambassador της Αγοράς, τον σκηνοθέτη, σεναριογράφο και ηθοποιό Χριστόφορο Παπακαλιάτη. Ο κ. Παπακαλιάτης ευχαρίστησε το Φεστιβάλ για την πρόσκληση και απευθύνθηκε στους συμμετέχοντες με ένα μήνυμα ενθάρρυνσης. «Γνωρίζω ότι οι περισσότεροι από εσάς πιθανότατα αισθάνεστε λίγο άγχος, γι’ αυτό δεν θα σας απασχολήσω για πολύ. Θέλω απλώς να σας πω ότι δεν χρειάζεται να αποδείξετε τίποτα σε κανέναν. Αυτό που έχει σημασία είναι να απολαύσετε όλη τη διαδικασία και να γνωρίσετε τους κατάλληλους ανθρώπους. Κλείστε, λοιπόν, τις συναντήσεις σας και αφήστε αυτή την εμπειρία να αποτελέσει πηγή έμπνευσης για το επόμενο σενάριο, την επόμενη ταινία ή το επόμενο κινηματογραφικό σας σχέδιο», σημείωσε, προσθέτοντας ότι ανυπομονεί να παρακολουθήσει όλα τα πρότζεκτ της φετινής διοργάνωσης.
Στη συνέχεια, ο Θάνος Σταυρόπουλος ευχαρίστησε τους φορείς που στηρίζουν την Αγορά, η οποία συγχρηματοδοτείται από το πρόγραμμα Creative Europe MEDIA, καθώς και τους χορηγούς, τους υποστηρικτές και τους συνεργάτες που συμβάλλουν κάθε χρόνο στην υλοποίησή της. Ιδιαίτερη αναφορά έκανε στους εργαζομένους του Φεστιβάλ, στις ομάδες παραγωγής και οπτικοακουστικής υποστήριξης, αλλά κυρίως στην ομάδα της Αγοράς και στους εθελοντές της, καλώντας το κοινό να τους χειροκροτήσει θερμά.
Στη συνέχεια, τον λόγο πήρε η Έρρικα Ζαχαροπούλου, συντονίστρια του Crossroads Co-production Forum, η οποία καλωσόρισε τους συμμετέχοντες και εξέφρασε την ικανοποίησή της για τη δυναμική παρουσία δημιουργών και επαγγελματιών στην αίθουσα. Ιδιαίτερη αναφορά έκανε στην παρουσία δημιουργών και αποφοίτων των προγραμμάτων της Αγοράς που συνδέονται με τις φετινές υποψηφιότητες των Ευρωπαϊκών Βραβείων Κινηματογράφου. Μεταξύ άλλων, αναφέρθηκε στις ταινίες Hold on to Me της Μυρσίνης Αριστείδου, I Matter της Alina Șerban και Μαύρο χρήμα για λευκές νύχτες των Kristina Grozeva και Petar Valchanov, οι οποίες προβάλλονται στο πρόγραμμα του Φεστιβάλ, σημειώνοντας ότι δύο από αυτές έχουν συμμετάσχει στο παρελθόν στο Crossroads. «Δεν υπάρχει μεγαλύτερη χαρά από το να βλέπουμε τα κινηματογραφικά σχέδια που παρουσιάζονται εδώ, κάθε Νοέμβριο, να προχωρούν και να βρίσκουν τους κατάλληλους συνεργάτες», υπογράμμισε.
Τα 14 κινηματογραφικά σχέδια του 22ου Crossroads Co-production Forum
Φέτος, το Crossroads Co-production Forum θα δώσει την ευκαιρία σε 14 σχέδια ταινιών που προέρχονται από 15 χώρες της νοτιοανατολικής Ευρώπης και της Μεσογείου να αναζητήσουν συμπαραγωγούς και χρηματοδότηση.
Τα σχέδια ταινιών είναι τα εξής:
· A PAIR OF SHOES IN THE DARK CORNER OF THE MOON — Σκηνοθεσία: Ayman El Amir, Παραγωγή: Nada Riyadh - Felucca Films, Αίγυπτος.
· THE ARAB OF YOUR DREAMS — Σκηνοθεσία: Patrick Tass, Παραγωγή: Annabella Nezri - Kwassa Films, Βέλγιο - Mediterranean Film Institute πρότζεκτ.
· A TOUCH OF PARADISE — Σκηνοθεσία: Houcem Slouli, Παραγωγή: Sarra Ben Hassen - Instinct bleu, Khaled Henchiri - Upper Echlon, Τυνησία.
· BOYS OF SUMMER — Σκηνοθεσία: Αιμίλιος Αβραάμ, Παραγωγή: Μαρίνος Χαραλάμπους - Boycott Films, Τώνια Μισιαλή - Bark Like a Cat Films, Κύπρος.
· FUORISTAGIONE — Σκηνοθεσία: Isabella Rinaldi, Παραγωγή: Joana de Freitas Ginori - Ulalà Film & Co., Ιταλία.
· IN THOSE DARKEST NIGHTS — Σκηνοθεσία: Gözde Kural, Παραγωγή: Titus Kreyenberg - unafilm, Τουρκία, Γερμανία - Sofia Meetings πρότζεκτ.
· KOUKITSA — Σκηνοθεσία: Χριστίνα Κουτσοσπύρου, Aran Hughes, Παραγωγή: Jacob Moe - Archipelago Network, Ελλάδα.
· LAVA LOVE — Σκηνοθεσία: Στηβ Κρικρής, Παραγωγή: Νικόλας Αλαβάνος, Στέλιος Μαυροδόντης - Filmiki, Ελλάδα.
· PETROLI — Σκηνοθεσία: Gemma Blasco, Παραγωγή: Mireia Graell Vivancos - Ringo Media, Ισπανία.
· RELIGION OF NIGHT WALKS — Σκηνοθεσία: Nikola Ležaić, Παραγωγή: Siniša Juričić - Nukleus film, Συμπαραγωγή: Jelena Mitrovič - Baš Čelik, Κροατία, Σερβία.
· TETTIX — Σκηνοθεσία: Στέλλα Σερέφογλου, Παραγωγή: Αλέξανδρος Τηλιόπουλος - OPEN BORDERS PRODUCTIONS, Συμπαραγωγή: Zorana Musikic, May Odeh - MAYANA Films, Ελλάδα, Γερμανία.
· THE LAST ANGEL OF BEIRUT — Σκηνοθεσία: Valentin Noujaïm, Παραγωγή: Manon Messiant - Iliade et films, Γαλλία.
· THEY BLOOM AT DAWN — Σκηνοθεσία: Angela Dimeska, Παραγωγή: Ognen Antov - Dream Factory, Βόρεια Μακεδονία - MIDPOINT Institute πρότζεκτ.
· THIS IS NOT A SET — Σκηνοθεσία: Yumna Marwan, Παραγωγή: Rula Nasser - Imaginarium Films, Ιορδανία.
Τα βραβεία του Crossroads Co-production Forum
Τα βραβεία του Crossroads Co-production Forum που απονέμει η διεθνής κριτική επιτροπή είναι:
· Βραβείο FRENEL Post Lab Post-Production: Υπηρεσίες post-production εικόνας.
· Βραβείο CNC - Centre national du cinéma et de l’image animée: €8.000 για την ανάπτυξη σεναρίου.
· ArteKino International Award: €6.000.
· Βραβείο Finos Film: €3.000 σε ελληνικό πρότζεκτ.
· Βραβείο Producer’s Network του Φεστιβάλ των Καννών: Διαπίστευση για παραγωγό πρότζεκτ, προκειμένου να συμμετάσχει στο προσεχές Producer’s Network του Marché du Film.
· MIDPOINT Consulting Award: Διαδικτυακές συμβουλευτικές υπηρεσίες για την ανάπτυξη σεναρίου με μία/έναν από τους ειδικούς του Ινστιτούτου MIDPOINT.
Επίσης, στο πλαίσιο της Αγοράς απονέμονται τα εξής ανεξάρτητα βραβεία:
· Onassis Film Award: €10.000 σε ελληνικό πρότζεκτ που συμμετέχει στην Αγορά (Crossroads Co-production Forum ή AGORA Works in Progress).
· Greener Screen Consultancy Award: Συμβουλευτικές υπηρεσίες για βιώσιμες παραγωγές.
· Βραβείο Sofia Meetings του Φεστιβάλ Κινηματογράφου της Σόφιας: Επιλογή ενός κινηματογραφικού σχεδίου και παρουσίασή του στην προσεχή διοργάνωση τον Μάρτιο.
· Βραβείο Γιώργος Καλογερόπουλος του Μεσογειακού Ινστιτούτου Κινηματογράφου: Υποτροφία για το πρόγραμμα Script 2 Film Workshops σε ένα κινηματογραφικό σχέδιο.
· Βραβείο THESSALONIKI EAVE Marketing Workshop Scholarship 2027: Υποτροφία για συμμετοχή παραγωγού στο EAVE Marketing Workshop με την υποστήριξη του Διεθνούς Φεστιβάλ Κινηματογράφου Θεσσαλονίκης.
Η διεθνής κριτική επιτροπή
Η κριτική επιτροπή του φετινού Crossroads Co-production Forum απαρτίζεται από την Ιωάννα Μπολομύτη, παραγωγό και ιδρύτρια της εταιρείας παραγωγής Atalante (Ελλάδα), τον Fred Burle, παραγωγό της One Two Films (Γερμανία), τη Linda Mutawi, παραγωγό της Fikra (Σουηδία), και τον Remi Burah, CEO του Arte France Cinéma (Γαλλία), μέλος της κριτικής επιτροπής για το Διεθνές Βραβείο Arte Kino.

